ROZHODNUTIE KOMISIE
zo 4. augusta 2006
o nákupe markerovej očkovacej látky proti klasickému moru ošípaných v Spoločenstve s cieľom zvýšiť zásoby tejto očkovacej látky
[oznámené pod číslom K(2006) 3461]
(2006/553/ES)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 6 ods. 2 a článok 8 ods. 2,
so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (2), a najmä na jej článok 18 ods. 2,
keďže:
(1)
Klasický mor ošípaných je hrozbou pre domáce ošípané a diviačiu zver (diviaky) v Spoločenstve.
(2)
Vypuknutie klasického moru ošípaných v chovoch domácich ošípaných môže viesť k veľmi vážnym dôsledkom a ekonomickým stratám v Spoločenstve, najmä ak sa vyskytne v oblastiach s vysokým počtom ošípaných.
(3)
Pravidlá núdzového očkovania domácich ošípaných a diviačej zveri a definícia markerových očkovacích látok sú stanovené v smernici 2001/89/ES.
(4)
Spoločenstvo má zásoby 1 000 000 dávok živej oslabenej očkovacej látky proti klasickému moru ošípaných a v súčasnosti nakupuje 1 550 000 dávok markerovej očkovacej látky proti klasickému moru ošípaných.
(5)
Vzhľadom na situáciu v Spoločenstve, a najmä na výskyt choroby v pristupujúcich krajinách, sa zvyšuje pravdepodobnosť, že v rámci boja proti klasickému moru ošípaných sa bude musieť vykonať núdzové očkovanie markerovou očkovacou látkou, ktorej súčasné zásoby Spoločenstva nie sú postačujúce.
(6)
V záujme zvýšenia schopnosti Spoločenstva rýchlo reagovať na klasický mor ošípaných je potrebné nakúpiť primerané množstvo dávok markerovej očkovacej látky a zabezpečiť, aby boli uchované v sklade, kde budú v prípade núdzovej situácie okamžite k dispozícii.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Hneď ako to bude možné, Spoločenstvo nakúpi 7 000 000 dávok markerovej očkovacej látky proti klasickému moru ošípaných.
2. Spoločenstvo zabezpečí skladovanie a distribúciu očkovacej látky uvedenej v odseku 1.
Článok 2
Maximálne náklady na opatrenia uvedené v článku 1 nepresiahnu 7 500 000 EUR.
Článok 3
Komisia vykoná opatrenia uvedené v článku 1 ods. 2 v spolupráci s dodávateľmi určenými na základe verejnej súťaže.
Článok 4
Toto rozhodnutie je určené členským štátom.
V Bruseli 4. augusta 2006